**Darba grupas publisko ūdeņu apsaimniekošanas un izmantošanas kārtības noteikšanai**

**SANĀKSMES PROTOKOLS**

2023. gada 16.martā pl.18.00

*Sanāksme notiek klātienē Carnikavas pamatskolā*

Sanāksmi vada:Edgars Sliede

Sanāksmi protokolē: Inga Švarce

Sanāksmē piedalās:

Edgars Sliede, Indra Murziņa, Daiga Konrāde, Aivars Buls, Kaspars Slavinskis, Armands Svētiņš, Sandis Tomsons, Ģirts Plakans, Jānis Brants, Lelde Rostoka, Irēna Rimeika – Mežule, Valērijs Bulāns, Raitis Kubuliņš, Ainars Grikmanis, Raimonds Garenčiks, Inga Švarce.

E.Sliede informē darba grupu par spēkā esošo normatīvo aktu ietekmi uz izstrādājamajiem saistošajiem noteikumiem. Uzskata, ka ezeriem (Mazajam un Lielajam Baltezeram) būtu izstrādājams tematiskais zonējums. Šobrīd Carnikavā Piejūrai ir izstrādāts šāds zonējums un tas ļoti labi strādā. Šādā tematiskajā plānojumā varētu atrast veidu, kā visus – peldētājus, braucējus, arī kormorānus salikt kopā. Karte un teritorijas plānojumi varētu būt kā pamats. Ņemot vērā, ka pašvaldības Teritorijas plānošanas nodaļai nav kapacitātes, lai šādu tematisko plānojumu izstrādātu, būtu jālūdz pašvaldībai piešķirt finansējumu ārpakalpojuma apmaksai.

Iedzīvotāji diskutē par ūdensmotociklu aizliegšanu M.Baltezerā. Daļa ir par, daļa – pret. I.Rimeika-Mežule ierosina ieviest caurlaižu režīmu M.Baltezerā – tiktu izsniegts noteikts skaits caurlaižu. E.Sliede uzskata, ka šis jautājums būtu apspriežams, risināms konstruktīvi un skatoties nākotnē. Darba grupa diskutē par kontroles trūkumu M.Baltezerā, par to, ka ūdensmotociklu un laivu braukšanas rezultātā tiek izskaloti M.Baltezera krasti.

E.Sliede informē, ka ir apkopoti un izskatīti iesniegtie priekšlikumi. Daudzus no šiem priekšlikumiem nevarēs iestrādāt noteikumos.

Iedzīvotāji atkārtoti diskutē par ūdensmotocikliem un laivām M.Baltezerā. E.Sliede norāda, ka darba grupas uzdevums ir izstrādāt visu novada ūdenstilpju apsaimniekošanas noteikumus. Jautā, vai darba grupas locekļi piekrīt, ka tiek sagatavoti saistošie noteikumi, pamatojoties uz esošajiem noteikumiem un pētījumiem. Līdz ar to iesniegtie priekšlikumi nonāktu teritorijas plānotāju rīcībā izskatīšanai teritorijas plānojuma izstrādes laikā.

Atsākas diskusija par ūdensmotocikliem. K.Slavinskis skaidro ūdensmotociklu tehniskos rādītājus un parametrus. Informē, ka Eiropas Savienībā ir atļauta ūdensmotociklu izmantošana ūdenstilpēs.

D.Konrāde izsaka priekšlikumu noteikumos ierakstīt definīcijas, kas ir ūdensmotocikli, kas ir laivas u.c. K.Slavinskis ierosina atrisināt domstarpības, aizliedzot braukt gar peldvietām un citur, nosakot koridorus, pa kuriem drīkst braukt. R.Garenčiks kā vides inspektors norāda, ka šobrīd nav jēgas noteikt kādus koridorus, ja nav, kas kontrolē. Kamēr nebūs tehnisko resursu un cilvēku, kas kontrolē, nebūs kārtības. Izsaka priekšlikumu uzlikt zīmes uz tilta. E.Sliede apliecina, ka noteikumi paredz zīmju izvietošanu. L.Rostoka jautā, vai zīmes tiks izvietotas līdz vasarai. Notiek diskusija par zīmēm un kontroli.

R.Kubuliņš stāsta par M.Baltezera vēsturi, par plostnieku laikiem. Stāsta, ka agrāk Baltezerā regulāri kursēja pasažieru kuģītis. Brauca arī t.s. “raķete”. Līdz ar to uzskats, ka laivas un ūdensmotocikli izskalo krastus, neiztur kritiku. Ezers ir publisks un nevienam nav pirmtiesību uz to. Ir jāspēj vienoties. Kā risinājumu redz zonējumu, iezīmētas peldvietas.

Darba grupas locekļi diskutē par to, kas būtu vai nebūtu jāraksta noteikumos. Diskutē par motorizētajiem ūdens transporta līdzekļiem, krastu izskalošanu, cilvēku drošību, kontroli un zīmēm un to izmaksām.

V.Bulāns ierosina noskaidrot, cik un kādas zīmes ir nepieciešamas un cik tas izmaksātu.

Darba grupa diskutē par turpmākajām darbībām, nolemj uz nākamo sapulci uzaicināt arī Valsts policijas pārstāvjus.

I.Murziņa skaidro, ka šie noteikumi būs spēkā līdz jaunā teritorijas plānojuma apstiprināšanai. Šie noteikumi nedrīkst dublēt teritorijas plānojuma TIAN un otrādi.

Sapulce tiek slēgta 20.05.

Sanāksmes vadītājs E.Sliede

Protokolētāja I.Švarce